Als nun der bestimte tag kom,
samlet sich alles volk zu Rom,
diser gschicht zu zuschauen;
um das bilt war ein groß gedreng,
die keiserin mit großem preng
mit frauen und junkfrauen
trat hin auf gut vertrauen.
Clodius beleit sie in dem leit,
unerkant in eins narren kleit
heftig durchs volk hin drange
und die keiserin mit gewalt
umfing mit beiden armen balt
und küsset sie mit zwange,
balt wider darvon sprange
Und im augenblick wart verloren.
die frau war sam entrüst in zoren,
iedoch sie in wol kent,
sonst west niemant nit, wer er war.
die frau trat zu dem bilde dar,
der keiser tet da stane;
dem bilt legt sie ins maul die hent,
fing darnach also ane: